
LIETUVOS RESPUBLIKOS VALSTYBINĖ KULTŪROS PAVELDO KOMISIJA

NUTARIMAS 
DĖL LIETUVOS RESPUBLIKOS VYRIAUSYBĖS NUTARIMO „DĖL LIETUVOS RESPUBLIKOS VYRIAUSYBĖS PROGRAMOS NUOSTATŲ ĮGYVENDINIMO PLANO PATVIRTINIMO“ PROJEKTO

2021 m. kovo 8 d. Nr. N-5
Vilnius 


Valstybinė kultūros paveldo komisija (toliau – Paveldo komisija) susipažino su Lietuvos Respublikos Vyriausybės nutarimo „Dėl Lietuvos Respublikos Vyriausybės programos nuostatų įgyvendinimo plano patvirtinimo“ projektu (Reg. Nr. 21-20649) ir mano, jog yra būtina jį papildyti tam tikrais veiksmais, kurie efektyvintų kultūros paveldo apsaugą. 
Paveldo komisijos nuomone, Lietuvos Respublikos Vyriausybės programos nuostatų įgyvendinimo plane yra tikslinga numatyti Lietuvai reikšmingo kultūros paveldo, esančio užsienyje, paieškos organizavimo veiksmą. Paveldo komisija šią temą aktualizavo priimdama 2005-10-07 sprendimą Nr. S-7-(115) „Dėl Lietuvos nekilnojamojo kultūros paveldo užsienyje atpažinimo principų ir kriterijų“, kuriame išdėstyti atrankos principai ir kriterijai buvo patvirtinti kultūros ministro 2005-12-20 įsakymu Nr. ĮV-719 „Dėl Lietuvai reikšmingo nekilnojamojo kultūros paveldo, esančio užsienyje, atpažinimo principų ir kriterijų patvirtinimo“. 2016 m. Paveldo komisija sukūrė duomenų bazę U-PAVELDAS, kuri yra iki šiol pildoma naujais duomenimis apie mūsų valstybei reikšmingą paveldą. 
Šiuo metu yra rengiamas naujas Lietuvos Respublikos teritorijos bendrasis planas ir jo įgyvendinimo priemonių planas, kuriuose nėra numatytas Lietuvai reikšmingo kultūros paveldo, esančio užsienyje, paieškos organizavimas. Patvirtinus minėtus planus, nebus tęsiamas duomenų apie Lietuvai reikšmingą kultūros paveldą, esantį užsienyje, rinkimas ir sisteminimas, todėl siūlome Lietuvos Respublikos Vyriausybei tęsti šią priemonę, numatant ją Lietuvos Respublikos Vyriausybės programos nuostatų įgyvendinimo plane.
Pabrėžtina, jog esant nepakankamai apsaugai, kultūros paveldas – nebeatkuriamieji ir neatsinaujinantieji kultūros ištekliai – nuolat kinta ir nyksta, todėl yra būtina pradėti iki šiol nevykdomą nekilnojamojo kultūros paveldo inventorizavimą. Paveldo komisijos nuomone, Lietuvos Respublikos Vyriausybės programos nuostatų įgyvendinimo plane yra būtina numatyti neatidėliotiną inventorizavimo vykdymą, kaip vieną pagrindinių priemonių, siekiant neprarasti informacijos apie nykstantį kultūros paveldą.
Teisės aktų harmonizavimas turėtų būti vienas iš siektinų XVIII Lietuvos Respublikos Vyriausybės rezultatų, todėl Paveldo komisija, būdama ekspertė ir patarėja valstybinės kultūros paveldo apsaugos politikos, jos įgyvendinimo, vertinimo ir tobulinimo klausimais, siūlo Lietuvos Respublikos Vyriausybės programos nuostatų įgyvendinimo plane numatyti Nekilnojamojo kultūros paveldo apsaugos ir Kilnojamųjų kultūros vertybių apsaugos įstatymų naujų redakcijų parengimą, užtikrinant jų suderinamumą. 
Vadovaudamasi Valstybinės kultūros paveldo komisijos įstatymo 5 straipsnio 1 dalies 2 punktu bei 2 dalies 2 punktu, Valstybinė kultūros paveldo komisija n u t a r i a siūlyti Lietuvos Respublikos Vyriausybei:
1. papildyti Lietuvos Respublikos Vyriausybės programos nuostatų įgyvendinimo plano projektą:
1.1.  veiksmu 2.6.13. „Vykdyti Lietuvai reikšmingo kultūros paveldo, esančio užsienyje, paiešką“;
1.2.  veiksmu 2.6.14. „Pradėti nekilnojamojo kultūros paveldo inventorizavimą įtraukiant į inventorių visus galimus jam priskirti kūrinius ir kitus daiktus“.
2. Papildyti Lietuvos Respublikos Vyriausybės programos nuostatų įgyvendinimo plano  2.6.3. veiksmą nurodant, kad siekiant efektyvinti kultūros paveldo apsaugą turi būti parengtas ne tik Nekilnojamojo kultūros paveldo apsaugos įstatymo projektas, bet ir Kilnojamųjų kultūros vertybių apsaugos įstatymo projektas juos tarpusavyje harmonizuojant ir išdėstant naujomis redakcijomis.

